Sečianky

Sečianky sú obec na Slovensku v okrese Veľký Krtíš.

Dejiny 
Sečianky (Zelchan 1260) ležia v Ipeľskej kotline. Objavili tu sídlisko z doby veľkomoravskej. Terra Zelchan (Selčany) sa spomína v roku 1243 pri popise chotára obce Klenian. Stredoveké Sečianky vznikli na mieste niekdajšieho veľkomoravského hradiska a v archívnych dokumentoch vystupujú od roku 1260, najskôr pod názvom Zelchan alebo Zelchen. Počas súpisu pápežských desiatkov (1332 – 1337) tam figuruje kňaz Štefan z farnosti sv. Kozmu a Damiána. Obec patrila viacerým zemepanským rodinám: Sombateliovcom (Szombathelyi), Liptajovcom (Lipthay), Somsichovi a Krečmárovi (Krecsmár). Obec násilne pripojili k Maďarsku (1938 – 1945).

Kultúra a zaujímavosti

Pamiatky

Románskogotický kostol sv. Kozmu a Damiána 
Rímskokatolícky kostol sv. Kozmu a Damiána je jednoloďová románsko-gotická stavba s polygonálnym ukončením presbytéria z poslednej tretiny 13. storočia. Kostol sa nachádza na vyvýšenine na okraji dediny. Z ranogotických prvkov je dochovaný profilovaný južný portál bez lomeného oblúka, gotický je aj víťazný oblúk v lodi. Stavba prešla renesančnou úpravou, kedy vzniklo pastofórium a vstup do sakristie. V roku 1754 došlo k barokizácii interiéru. Z tohto obdobia pochádza rovný stop lode a svätyne a taktiež veľká časť jeho zariadenia.
 Klasicistický kaštieľ rodiny Lipthay, dvojpodlažná trojtraktová bloková stavba postavená na staršom základe z 19. storočia. Fasáde dominuje centrálny trojosový stĺpový portikus ukončený trojuholníkovým štítom s tympanónom. Strecha je manzardová. Miestnosti kaštieľa sú zaklenuté valenou klenbou s podkasanými lunetami. Kaštieľ slúži od znárodnenia v roku 1945 ako škola. Pri kaštieli sa nachádzajú zvyšky historického anglického parku.
 Klasicistická kúria, jednopodlažná trojtraktová stavba s portikom zo začiatku 19. storočia.

Referencie

Externé odkazy 
 Oficiálna stránka obce
 Okres VK- história a pozoruhodnosti obce
 Apsida.sk- profil románskeho kostola

 
Obce okresu Veľký Krtíš